google/wiki40b huggingface dataset:
Διαδηλώσεις του 2013 στην Τουρκία

Στάση της Κυβέρνησης και του Προέδρου της Τουρκίας

Χωρίς καμία διάθεση υπoxώρησης  απέναντι στους διαδηλωτές εμφανίστηκε σε δήλωση του στις 1 Ιουνίου ο Ταγίπ Ερντογάν. Την ώρα που οι συγκρούσεις μεταξύ διαδηλωτών και αστυνομίας σε διάφορες πόλεις έχουν λάβει τη μορφή γενικευμένης εξέγερσης, ο πρωθυπουργός της Τουρκίας δήλωσε με κατηγορηματικό τρόπο ότι τα έργα στο πάρκο Γκεζί, στην πλατεία Ταξίμ, θα προχωρήσουν κανονικά. Κατηγόρησε  επίσης τους διαδηλωτές που αντιδρούν στα έργα ότι χρησιμοποίησαν τα σχέδια της κυβέρνησης για να προκαλέσουν ταραχές.
Ως προς τα πρωτοφανή επεισόδια, χαρακτήρισε λάθος την εκτεταμένη χρήση χημικών, αλλά διαμήνυσε πως «η αστυνομία υπήρχε, υπάρχει και θα υπάρχει στην πλατεία Ταξίμ». «Ήταν λάθος η χρήση σπρέι πιπεριού από την αστυνομία. Εντάξει. Ζήτησα από τον υπουργό Εσωτερικών να διεξάγει έρευνα. Ήταν υπερβολικό» είπε, καλώντας όμως τους διαδηλωτές να τερματίσουν τις συγκεντρώσεις.Μάλιστα,στις 3 Ιουνίου, ο Ταγίπ Ερντογάν αποχώρησε για περιοδεία στις χώρες της Βόρειας Αφρικής, παρά την έκρυθμη κατάσταση στην Τουρκία, αποκαλώντας στους διαδηλωτές εξτρεμιστές και "πλιατσικολόγους".Στις 5 Ιουνίου ο αντιπρόεδρος της κυβέρνησης είχε άκαρπες συναντήσεις με τους ακτιβιστές που πρωτοξεκίνησαν τις διαδηλώσεις.Ο πρόεδρος Αμπντουλάχ Γκιούλ, αντίθετα, υιοθέτησε πιο συναινετικό τόνο, υπερασπιζόμενος το δικαίωμα στη διαμαρτυρία ενώ παράλληλα συνέστησε ηρεμία.Επίσης, τόνισε ότι η δημοκρατία δεν είναι μόνο οι εκλογές, απαντώντας στον πρωθυπουργό.

Διεθνείς αντιδράσεις

Από την πρώτη κιόλας στιγμή ο Λευκός Οίκος παρατηρούσε με προσοχή τις εξελίξεις στην Τουρκία.Η εκπρόσωπος του Λευκού Οίκου κάλεσε όλες τις πλευρές σε «ηρεμία», υπογραμμίζοντας πως οι ειρηνικές διαμαρτυρίες είναι «τμήμα της δημοκρατικής έκφρασης».
Η Ευρωπαϊκή Ένωση κατέκρινε την υπερβολική χρήση βίας από την αστυνομία.Το Βερολίνο συνέστησε αυτοσυγκράτηση ενώ κάνει λόγο για «ξεκάθαρο δικαίωμα των πολιτών στην έκφραση και το συνέρχεσθαι».Η Διεθνής Αμνηστία, από την πλευρά της, χρησιμοποίησε αρκετά βαρύτερους χαρακτηρισμούς, μιλώντας για «επαίσχυντη βία από την πλευρά των αστυνομικών».Στις 4 Ιουνίου οι Η.Π.Α. και η Γερμανία εξέδωσαν ταξιδιωτική οδηγία.
688 Μελανία

Φυσικά χαρακτηριστικά

Η μέση διάμετρος της Μελανίας εκτιμάται σε 41,40 χιλιόμετρα. O φασματικός τύπος της είναι C (ανθρακούχος), ενώ το άλβεδό της είναι 0,0599.
Marsheaux

Ιστορία

Οι Marsheaux έγιναν γνωστές στην Ελλάδα με το πρώτο τους single, ένα (πιο "σκοτεινό") ρεμίξ του κομματιού Popcorn του πρωτοπόρου της ηλεκτρονικής μουσικής Gershon Kingsley. Το κομμάτι γνώρισε ραδιοφωνική επιτυχία τόσο στην Ελλάδα όσο και στην υπόλοιπη Ευρώπη. Έχοντας υπογράψει συμβόλαιο με τη δισκογραφική εταιρεία Undo Records, το 2004 κυκλοφόρησαν το πρώτο τους ολοκληρωμένο δίσκο με το τίτλο Ebay Queen. Ο δίσκος είναι γεμάτος επιρροές από κλασσικά ηλεκτρονικά συγκροτήματα όπως οι The Human League, Orchestral Manoeuvres in the Dark (OMD) και των Depeche Mode. Βασικό στοιχείο της εμπορικής επιτυχίας του δίσκου στο εξωτερικό υπήρξε το γεγονός ότι τραγουδούν αποκλειστικά στα αγγλικά. Οι διεθνείς κριτικές για το δίσκο υπήρξαν θετικές.
Εκτός από τα φωνητικά τους προσόντα οι δύο κοπέλες που αποτελούν το συγκρότημα παίζουν μια πλειάδα ηλεκτρονικών οργάνων. Η Μαριάνθη παίζει με τα MicroKorg, Minimoog, Roland SH101 και YAMAHA CS01. Η Σοφία παίζει με τα MicroKorg, KORG MS 10, Roland aJuno2, AKAI Ax80 και ROLAND CR78. Παράλληλα με την ηχογράφηση πρωτότυπου υλικού οι Marsheaux πολύ συχνά μιξάρουν γνωστά κομμάτια από άλλους καλλιτέχνες όπως ο Moby. Εμφανίζονται επίσης σαν guest DJs σε διάφορα Αθηναϊκά clubs.
Το Δεκέμβριο του 2006 κυκλοφόρησε ο δεύτερος δίσκος τους με τίτλο Peekaboo, με αξιόλογη εμπορική επιτυχία παγκοσμίως, αλλά κυρίως στην Ελλάδα, στις Η.Π.Α και στη Μεγάλη Βρετανία.
Θορές

Ονομασία

Ο δήμος πήρε πιθανώς το όνομά του, σύμφωνα με μια εκδοχή, από τις λέξεις «θορός» και «θορώ», οι οποίες σήμαιναν «ορμώ», δηλαδή αφορούσε την ορμή με την οποία κάποιος κατέβαινε από τον τραχύ τόπο που βρισκόταν ο δήμος προς τη θάλασσα.

Τοποθεσία του αρχαίου δήμου

Ο δήμος των Θορών, ήταν δήμος των Μεσογείων ή της Παραλίας. Βρισκόταν στην ακτή, νοτιοανατολικά από την αρχαία Αθήνα,  κοντά στο ακρωτήριο του Ζωστήρα, μεταξύ των δήμων του Αναγυρούντος και των Λαμπτρών. Η θέση του δήμου δεν έχει ταυτιστεί επακριβώς με κάποια συγκεκριμένη περιοχή, αλλά σύμφωνα με τους σύγχρονους ερευνητές βρίσκεται κοντά στο Λαγονήσι Αττικής ή παλιότερα αναφερομένης ως η Παραλία Καλυβίων Θορικού, συνοικίας των Καλυβίων Θορικού του Δήμου Σαρωνικού Αττικής, τον Άγιο Δημήτριο Σαρωνικού ή Άγιο Δημήτριο Λαγονησίου και την Τραπουριά ή Τραμπουριά ή περιοχή Άνω Λαγονησίου (Φοινικιά-Τραμπουριά).
Ο ερευνητής του 19ου αιώνα Διονύσιος Σουρμελής, πίστευε ότι οι Θορές βρίσκονταν στην περιοχή της Βάρης.

Η συμμετοχή του δήμου στην αρχαία Βουλή

Ο δήμος, η ύπαρξη του οποίου επιβεβαιώνεται και από διάφορες επιγραφές, ως μέλος αρχικά της Αντιοχίδας φυλής, συμμετείχε με 4 βουλευτές στην αρχαία Βουλή των 500, κατά την πρώτη περίοδο (508 – 307/306 π.Χ.). Κατά τη δεύτερη περίοδο (307/306 – 224/223 π.Χ.) ο δήμος μεταφέρθηκε στην «μακεδονική» Δημητριάδα φυλή, αντιπροσωπευόμενος από 5 βουλευτές στη Βουλή των 600. Με 5 βουλευτές αντιπροσωπευόταν επίσης και κατά την τρίτη περίοδο (224/223 – 201/200 π.Χ.). Μετά την κατάργηση και διάλυση των «μακεδονικών φυλών» (Αντιγονίς και Δημητριάς) ο δήμος επανήλθε στην Αντιοχίδα φυλή, κατά την τέταρτη (201/200 π.Χ. – 126/127) και την πέμπτη περίοδο (126/127 – 3ος αιώνας), αλλά είναι άγνωστος ο αριθμός βουλευτών–αντιπροσώπων του δήμου και για τις δυο αυτές τελευταίες περιόδους.

Οι κάτοικοι των Θορών

Ο δημότης των αρχαίων Θορών ονομαζόταν Θοραιεύς ή Θορεύς. Υπάρχουν συγκεχυμένες αναφορές, ότι σύμφωνα με τον Φερεκύδη, ο Κέφαλος έζησε σε περιοχή του δήμου αυτού, αμέσως μετά το γάμο του με την Πρόκριδα, αλλά αυτό φαίνεται να είναι σε αντίθεση με  άλλους συγγραφείς της αρχαιότητας («Βιβλιοθήκη Απολλοδώρου», Αντωνίνος Λιβεράλις), οι οποίοι αναφέρουν ότι ο δήμος στον οποίον έμειναν ήταν αυτός του Θορικού.
Δίκη της Νυρεμβέργης

Με την ονομασία Δίκη της Νυρεμβέργης φέρεται η δίκη των Γερμανών εθνικοσοσιαλιστών εγκληματιών πολέμου που διενεργήθηκε από επί τούτω συγκροτημένο ομώνυμο Διεθνές Στρατιωτικό Δικαστήριο, που συνεδρίασε στο δικαστικό μέγαρο της Νυρεμβέργης, από τις 20 Νοεμβρίου του 1945 μέχρι την 1η Οκτωβρίου 1946, με κατηγορούμενους 24 μέλη του Εθνικοσοσιαλιστικού Γερμανικού Εργατικού Κόμματος και οκτώ ναζιστικές οργανώσεις.

Σύσταση του Δικαστηρίου

Το Δικαστήριο που συστάθηκε ήταν αποτέλεσμα μιας συμφωνίας, την οποία υπέγραψαν οι Κυβερνήσεις των Ηνωμένων Πολιτειών, της Μεγάλης Βρετανίας και της Ένωσης Σοβιετικών Σοσιαλιστικών Δημοκρατιών στις 8 Αυγούστου 1945 στο Λονδίνο για την δίκη και πιθανή καταδίκη όλων των εγκληματιών πολέμου των προερχόμενων από τον Άξονα.
Η συμφωνία αυτή προέβλεπε ότι το Δικαστήριο θα απαρτιζόταν από τέσσερα μέλη, καθένα από τα οποία θα είχε και ένα αναπληρωματικό. Τόσο τα τακτικά, όσο και τα αναπληρωματικά μέλη, θα ορίζονταν από τις υπογράφουσες τη συμφωνία Κυβερνήσεις. Απαρτία θεωρείται ότι έχει το Δικαστήριο μόνον όταν παρίστανται και τα τέσσερα μέλη του (τακτικά ή αναπληρωματικά). Αφέθηκε ανοικτό το θέμα να υπάρξουν και άλλες δίκες, αν προέκυπτε τέτοια ανάγκη κατά την ακροαματική διαδικασία.

Στο Δικαστήριο συμμετείχε, επίσης, και η Γαλλία.

Τόπος εκδίκασης

Ως τόπος διεξαγωγής της δίκης αρχικά είχε προταθεί, από τους Σοβιετικούς, το Βερολίνο. Αυτό, όμως, ήταν πρακτικά αδύνατο, λόγω των καταστροφών που είχε υποστεί η πόλη. Τελικά, επελέγη η Νυρεμβέργη, στη περιοχή της Βαυαρίας της Γερμανίας, (μεταξύ των πόλεων Λουξεμβούργου και Βερολίνου), επειδή αφενός διέθετε Δικαστικό Μέγαρο μεγάλων διαστάσεων, το λεγόμενο "Μέλαθρον της Δικαιοσύνης", το οποίο είχε υποστεί ελάχιστες καταστροφές, που είχε και συμβολική σημασία ως γενέτειρα του εθνικοσοσιαλισμού, (εκεί διεξαγόταν, κάθε χρόνο, το Συνέδριο του Εθνικοσοσιαλιστικού Κόμματος (NSDAP), αλλά και αφετέρου, οι Αμερικανοί και Βρετανοί προτιμούσαν την πόλη αυτή επειδή βρισκόταν ήδη στη δική τους ζώνη κατοχής.

Διεθνής παραβίαση επί της σύνθεσης

Η παραπάνω σύνθεση του Δικαστηρίου τελέστηκε κατά σαφή παράβαση των κανόνων του Διεθνούς Δικαίου, με δεδομένο ότι οι ηττημένοι του πολέμου δικάστηκαν από δικαστές των νικητριών δυνάμεων και όχι από δικαστές προερχόμενους από χώρες που δεν είχαν άμεση ή έμμεση εμπλοκή στον Β' Παγκόσμιο Πόλεμο, όπως θα μπορούσαν να ήταν για παράδειγμα από τη Σουηδία, ή την Ελβετία.
Ραμπιντρανάθ Ταγκόρ

Βιογραφία

Γεννήθηκε στην Καλκούτα, στη δυτική Βεγγάλη. Ήταν το δέκατο τέταρτο παιδί του Ντεμπεντρανάθ Ταγκόρ, ενός εκ των ιδρυτών του κινήματος Μπράχμο Σαμαζ (Brahmo Samaj), και εγγονός του Ντβαρκανάθ Ταγκόρ. Μεγάλωσε σε οικογένεια καλλιτεχνών και κοινωνικών και θρησκευτικών μεταρρυθμιστών που αντιτίθονταν στο σύστημα των καστών και προωθούσαν βελτιώσεις στη θέση της γυναίκας ινδής. Ο Ραμπιντρανάθ ήταν επίσης χορτοφάγος. 
Ο Ταγκόρ σπούδασε στην Καλκούτα και την Αγγλία. Είναι γνωστός τόσο ως ποιητής όσο και ως φιλόσοφος, αν και οι δύο αυτές τέχνες είναι συχνά συνεκτικά δεμένες στον ινδικό πολιτισμό, και ενυπάρχει μία υπονοούμενη φιλοσοφία εντός της ποίησης του Ταγκόρ. Επίσης ενδιαφέρθηκε για την εκπαίδευση και την παιδαγωγική και, το 1921, απεκατέστησε το πανεπιστήμιο Vishbabharati στη Σαντινικετάν όπου παραδίδεται εκπαίδευση πάνω στον ινδικό πολιτισμό τόσο σε Ινδούς όσο και σε ξένους. 
Ο Ταγκόρ υπήρξε ο πρώτος συγγραφέας από την Ασία στον οποίο απενεμήθη το Βραβείο Νόμπελ Λογοτεχνίας το 1913 "για τον βαθειά ευαίσθητο, φρέσκο και όμορφο στίχο του, με τον οποίο, με μεγάλη ικανότητα, έχει καταστήσει την ποιητική του σκέψη, εκφρασμένη στις δικές του Αγγλικές λέξεις, μέρος της λογοτεχνίας της Δύσης".
In Step

Λίστα Τραγουδιών

1. The House Is Rockin'  (Vaughan, Bramhall) - 2:24

2. Crossfire (Carter, Ellsworth, Layton, Shannon, Wynans) - 4:10

3. Tightrope (Vaughan, Bramhall) - 4:40

4. Let Me Love You Baby (Dixon) - 2:43

5. Leave My Girl Alone (Buddy Guy) - 4:15

6. Travis Walk (Vaughan) - 2:19

7. Wall of Denial (Vaughan, Bramhall) - 5:36

8. Scratch-N-Sniff (Vaughan, Bramhall) - 2:43

9. Love Me Darlin'  (Howlin' Wolf) - 3:21

10. Riviera Paradise (Vaughan) - 8:49

Βραβεία

In Step (άλμπουμ)
Ηνωμένες Πολιτείες (RIAA Certification): 2 x πλατινένιος 
Καναδάς (CRIA Certification): Χρυσός
Αλκαθάβα

Η Αλκαθάβα (alcazaba, από την αραβική: القصبة, al-qasbah 'φρούριο') είναι ένας τύπος μουσουλμανικού οχυρού της Ισπανίας.
Τέτοιου είδους οχυρού υπάρχουν σήμερα στην Αλμερία, την Αντεκέρα, την Μπαδαχόθ, τη Γρανάδα, το Γκουαδίξ, τη Μάλαγα και τη Μέριδα. Η αλκαθάβα της Γρανάδας είναι το παλαιότερο τμήμα της Αλάμπρα, ενώ της Αλμερία είναι η μεγαλύτερη της Ισπανίας.
Ανάλογα κτίσματα είναι τα αραβικά κάσμπαχ (qasbah) που βρίσκονται σε χώρες της Βόρειας Αφρικής. Παραπλήσια σημασία φέρουν και τα Casbah όπως ονομάστηκαν τα αλγερινά φρούρια από τους Γάλλους.
Η λέξη αλκαθάβα συχνά συγχέεται με την λέξη αλκάθαρ, η οποία έχει την ετυμολογία της στην αραβική λέξη al-qasr που σημαίνει κάστρο.
Κουβαράς Αττικής

Ετυμολογία

Η περιοχή στην αρχαιότητα ήταν γνωστή ως "Ποτάμιοι" Αττικής, ενώ αργότερα αποκαλείτο "Επτάλοφος" λόγω των επτά λόφων που περιβάλλουν το χωριό. Στη σύγχρονη ιστορία στην περιοχή έζησε ο "Κούβας", μεγαλοκτηματίας ο οποίος μετά την αναγγελία του θανάτου του δάνεισε το όνομά του στο σημερινό οικισμό. Συγκεκριμένα, η ονομασία "Κουβαρά" αποτελείται από τα συνθετικά "Κούβα" + "ρα", δηλαδή "πτώση" του "Κούβα" στα αρβανίτικα.

Χαρακτηριστικά

Ο οικισμός Κουβαρά συμπεριλαμβάνεται στην ομώνυμη Κοινότητα Κουβαρά, μαζί με τους οικισμούς του Νέου Κουβαρά, γνωστού ως (η) Πέτα Κουβαρά, και της Μονής Μεταμορφώσεως Σωτήρος. Οι τρεις οικισμοί περιβάλλονται από τα όμορφα δάση των επτά λόφων.
Η περιοχή είναι αρκετά απομακρυσμένη από τα μεγάλα αστικά κέντρα της Αττικής και ουσιαστικά εξυπηρετείται από τις δουλειές και τα κέντρα εστίασης που βρίσκονται στο γειτονικό Μαρκόπουλο, το Πόρτο Ράφτη, την Κερατέα και τα Καλύβια. Οι κάτοικοι ασχολούνται κατά βάση με αγροτικές εργασίες, κάτι στο οποίο έχουν παράδοση οι Αρβανίτες της Αττικής. 
Στην ευρύτερη περιοχή του Κουβαρά λειτουργούν πολλοί χριστιανικοί ναοί και ιερές μονές.

Ιστορικά μνημεία

Ο Ναός του Αγίου Γεωργίου. Πρόκειται για σημαντικό αγιογραφικό (1743) μνημείο του κορυφαίου ζωγράφου του 18ου αιώνα Γεωργίου Μάρκου του Αργείου.  (Βλ. Ευάγγελος Ανδρέου, Γεώργιος Μάρκου ο Αργείος, το μέγιστο της αγιογραφίας σχολειό στον 18ο αιώνα.  http://www.biblionet.gr/book/178713/Ανδρέου,_Ευάγγελος/Γεώργιος_Μάρκου_ο_Αργείος

Προβλήματα Περιοχής

Το βασικό πρόβλημα που αντιμετωπίζει η περιοχή είναι η έλλειψη πλήρους αποχετευτικού συστήματος, αν και έχει μελετηθεί πρόγραμμα κατασκευής αγωγών ακαθάρτων. 
Επιπλέον, πρόκειται για μια περιοχή αρκετά απομακρυσμένη από κεντρικές εστίες εργασιακού και εμπορικού ενδιαφέροντος και για το λόγο αυτό έχουν καταρτιστεί προγράμματα από την Κοινότητα για την αντιμετώπιση της ανεργίας των κατοίκων, ιδίως μετά το κλείσιμο των λατομείων στο Μαρκόπουλο, καθώς η περιοχή προβλέπεται να αποτελέσει οικιστικό προορισμό μόνιμης κατοικίας σύμφωνα με εκτιμήσεις των μεσιτών και έρευνα του Εθνικού Μετσόβιου Πολυτεχνείου στα προσεχή έτη.
Ένα γεγονός που στιγμάτισε τον Κουβαρά ήταν και η ανεξέλεγκτη πυρκαγιά που έπληξε την ευρύτερη δασόφυτη περιοχή του Κουβαρά, Πέτα, Κερατέας και Καλυβιών το καλοκαίρι του 2007.
Αξίζει να αναφερθεί ότι το Συμβούλιο της Επικρατείας (ΣτΕ) το 2006 έδωσε το πράσινο φως για την κατασκευή του τρίτου ΧΥΤΑ της Αττικής στο όρος Μερέντα, γεγονός που ίσως διαδραματίσει κάποιο ρόλο στην οικιστική εξέλιξη της περιοχής.
Μαρτ Σταμ

Βιογραφία

Γεννήθηκε στο Πουμερέντ (Purmerend). Μορφώθηκε στο τοπικό σχολείο της πόλης του και αφού έλαβε το πτυχίο του ως επιπλοποιός, πηγαίνει για σπουδές στην Βασιλική Σχολή Ειδικευμένων Σπουδών (Rijksnormaalschool for Teekenonderwijzers) από το 1917 έως το 1919. Αφού αποφοιτήσει πηγαίνει στο Ρότερνταμ, όπου δουλεύει σε αρχιτεκτονικά γραφεία ως σχεδιαστής/μελανωτής σχεδίων. Ωστόσο το 1920 μπαίνει στην φυλακή μιας και δεν εκτεί την στρατιωτική του θητεία η οποία είναι υποχρεωτική τότε στην Ολλανδία. Στην φυλακή μένει για έξι μήνες και το 1922 αφού ελευθερώνετε μετά πως κάνει ένα από τα πιο σπουδαία επιτεύγματα του και ένα από τα πρώτα ανεξάρτητα βήματα του. Ένα σχέδιο σε έναν διαγωνισμό στην Χάγη, μία αστική παρέμβαση, όπου ξεχωρίζει ο σχεδιασμός με όλους τους δρόμους να δείχνουν κάθετα προς την παραλία.
Το 1922 μετακομίζει στο Βερολίνο όπου αναπτύσσει το στυλ του στην «Νέα Αντικειμενικότητα» και μέσα στα τρία επόμενα χρόνια δουλεύει στα μεγαλύτερα γραφεία της εποχής (Bureau Granpré Molière και Van der Mey). Το πρώτο σπουδαίο έργο του το έκανε υπό την επίβλεψη του επιφανούς αρχιτέκτονα Μαξ Ταούτ, ο Σταμ βοήθησε τον Ταούτ να σχεδιάσει αρκετά κτήρια σε όλη την Γερμανία, και κυρίως το κτήριο της Γερμανικής συνδικαλιστικής ομοσπονδίας στο Ντίσελντορφ. Σε εκείνα τα χρόνια δούλεψε επίσης με τον Ρώσο αβάν-γκαρντ αρχιτέκτονα Ελ Λισίτσκι, όπου οι δύο τους πειραματίστηκαν στον σχεδιασμό ενός ουρανοξύστη δοκιμάζοντας να βρουν μια απάντηση στην αμερικάνικη αρχιτεκτονική ουρανοξυστών.
Το 1923 συμμετάσχει στην ίδρυση του περιοδικού ABC στην Ζυρίχη, με τον αρχιτέκτονα Χανς Σμιντ. Στα χρόνια που έζησε στο Βερολίνο και συγκεκριμένα το 1926 σχεδιάζει την «εν πρόβολο» καρέκλα χωρίς πίσω πόδια από σωλήνες. Στον σχεδιασμό του οικισμού Βάισενχοφ, ο Λούντβιχ Μις φαν ντερ Ρόε είδε το σχέδια του Μαρτ Σταμ και κατ ευθείαν του είπε στον Μαρσέλ Μπρόιερ και αμέσως και οι δύο ασχολήθηκαν με τον σχεδιασμό καρεκλών από σωλήνες. Ο Σταμ και ο Μπρόιερ βρέθηκαν μάλιστα στα δικαστήρια για την κηδεμονία του σχεδιασμού της καρέκλας που έμεινε γνωστή με το όνομα του Μπρόιερ. Το 1930 ήταν ένας από τους 20 αρχιτέκτονες που διάλεξε ο πολεοδόμος Ερνστ Μάυ και ταξίδεψαν στην Σοβιετική Ένωση για να σχεδιάσουν μία σειρά νέων «Σταλινιστικών» πόλεων. Το 1932 πήγε στην Ουκρανία οπού είχε ευκαιρίες σχεδιασμού στο μαζί με τον φίλο του Χανς Σμιντ και την μέλλουσα σύζυγο του Λόττε Μπέεσε (φοιτήτρια στην σχολή Μπάουχαους). Μετά τον πόλεμο ο Σταμ έγινε πρόεδρος του ινστιτούτου βιομηχανικής τέχνης στην Ολλανδία και επέστρεψε στο μεταπολεμικό Βερολίνο το 1948 οπού έμεινε έως το 1952 για το μεγάλο έργο της ανοικοδόμησης του. Εκεί έλαβε και τίτλο, στην Ακαδημία Καλών τεχνών της Δρέσδης. Το αυστηρά μοντέρνο σχέδιο του απορρίφθηκε από του ίδιους τους κάτοικος του Βερολίνου και θα κατέστρεφε τα μνημεία που είχαν απομείνει. Το 1950 έγινε διευθυντής του Εξειδικευμένου Ινστιτούτου Τέχνης του Βερολίνου. Επέστρεψε στο Άμστερνταμ το 1953, και τελικός το 1966 ο Σταμ και η γυναίκα του μετακόμισαν στην Ελβετία οπού και αποχώρισαν από την δημόσια ζωή. Πέθανε στην Ζυρίχη σε ηλικία 86 ετών.
Νίκος Παπακυριαζής

Βιογραφία

Το 1964 αποφοίτησε από την σχολή Ιατρικής του Αριστοτελείου Πανεπιστημίου Θεσσαλονίκης, όπου πήρε το διδακτορικό του το 1972. Στις αρχές της δεκαετίας του 1970 συνέχισε τις σπουδές του στο Λονδίνο.
Ήταν μέλος του ΠΑΣΟΚ. Το 1982 εξελέγη δημοτικός σύμβουλος στη Θεσσαλονίκη και το 1983-1985 ήταν αντιδήμαρχος Θεσσαλονίκης. Από το 1985-1999 και το 1994-1999 ήταν μέλος του Ευρωπαϊκού Κοινοβουλίου.
.uz

.uz είναι ο top-level domain κωδικός για το Ουζμπεκιστάν στο διαδίκτυο. Οι υπηρεσίες εγγραφής λειτουργούνταν παλαιότερα από την Euracom GmBH, αλλά αργότερα η ευθύνη περάστηκε στην UZINFOCOM. Οι εγγραφές γίνονται απευθείας στο δεύτερο επίπεδο, αλλά μπορούν να γίνουν καταχωρήσεις και στο τρίτο επίπεδο υπό τους τομείς co.uz και com.uz, ενώ υπάρχουν και κάποιοι τομείς υπό τον τομέα org.uz.
Στη Λετονία, ο τομέας .uz χρησιμοποιείται ως διεύθυνση βραχυπρόθεσμου συνδέσμου, όπως στη σελίδα ej.uz που σημαίνει "πήγαινε σε".
Τσάρεβετς

Περιγραφή

Η κύρια είσοδος του κάστρου βρίσκεται στα δυτικά και προστατεύεται από τέσσερις διαδοχικές πύλες τις οποίες προστατεύουν πύργοι. Πριν την πρώτη πύλη βρισκόταν κινητή γέφυρα. Μετά την εσωτερική πύλη βρίσκονταν οι στρατώνες. Εντός του κάστρου, τα δύο μεγαλύτερα συγκροτήματα ήταν το ανάκτορο του βασιλιά και το πατριαρχικό συγκρότημα. Το ανάκτορο είναι το μεγαλύτερο συγκρότημα στο κάστρο, με εμβαδόν 2.872 τετραγωνικά μέτρα. Το ανάκτορο ανακατασκευάστηκε πολλές φορές όσο ήταν πρωτεύουσα. Περιβαλλόταν από ισχυρό τείχος και προμαχώνες. Στο κέντρο του συγκροτήματος βρίσκεται εσωτερική αυλή. Στο ανάκτορο πέρα από την αίθουσα του θρόνου και τα δωμάτια του βασιλιά, στεγάζονταν πολλές κρατικές υπηρεσίες. Στην βασιλική εκκλησία βρίσκονται τα λείψανα της Αγίας Παρασκευής. Η οικία του Πατριάρχη, εμβαδού 2.413 τετραγωνικών μέτρων, προστατευόταν και αυτή από ψηλό τοίχο. Το συγκρότημα περιλαμβάνει βιβλιοθήκη, κελιά μοναχών και την πατριαρχική εκκλησία, αφιερωμένη στην Ανάληψη του Χριστού, η οποία βρίσκεται στο κέντρο της εσωτερικής αυλής και διαθέτει κωδωνοστάσιο. Στην πατριαρχική εκκλησία βρίσκονται τα λείψανα του Αγίου Μιχαήλ Βόιν και των Βουλγάρων Πατριαρχών Ιωακείμ Α΄ και Ιωακείμ-Μακαρίου Γ΄. Η εκκλησία έχει αγιογραφηθεί από τον Θεοφάνη Σοκέροφ.
Το υπόλοιπο κάστρο ήταν πυκνοκατοικημένο. Έχουν ανασκαφεί τα θεμέλια 470 κατοικιών, μιας αριστοκρατικής κατοικίας και ενός πανδοχείου. Εντός του κάστρου βρίσκονταν 23 ναοί και τέσσερα αστικά μοναστήρια.

Ήχος και φως

Το βράδυ λαμβάνει χώρα παράσταση «ήχος και φως» (Звук и светлина) η οποία χρησιμοποιεί λέιζερ, ποικίλα φώτα, δραματική μουσική και ήχους καμπάνας. Η παράσταση αφηγείται την πτώση του Τάρνοβου στους Οθωμανούς, καθώς και άλλα σημαντικά σημεία στην ιστορία της Βουλγαρίας. Η παράσταση λαμβάνει χώρα στο Τσάρεβετς από το 1985, όταν εορτάστηκε η 800η επέτειος από την εξέγερση του Ασέν και Πέτρου. Σχεδιάστηκε από βουλγαρο-τσεχοσλοβακική ομάδα με επικεφαλής τους Βάλο Ρέντεβ και Γιαρόμιρ Χνικ.
WebSocket

Το WebSocket είναι ένα πρωτόκολλο επικοινωνίας υπολογιστών το οποίο παρέχει κανάλια πλήρους αμφίδρομης επικοινωνίας μέσω μίας TCP σύνδεσης.
Το πρωτόκολλο WebSocket έγινε πρότυπο από τον οργανισμό IETF με τον κωδικό RFC 6455 το 2011.
Το πρωτόκολλο WebSocket υποστηρίζεται σχεδόν σε όλους τους κύριους φυλλομετρητές, όπως οι Google Chrome, Microsoft Edge, Internet Explorer, Firefox, Safari και Opera. Το WebSocket απαιτεί επίσης τις εφαρμογές κινητών στον διακομιστή να το υποστηρίζουν.
Το WebSocket είναι διαφορετικό πρωτόκολλο από το HTTP.  Και τα 2 πρωτόκολλα βρίσκονται στο 7ο επίπεδο του Μοντέλου αναφοράς OSI και έτσι εξαρτώνται από το TCP στο επίπεδο 4. Παρ' ότι είναι διαφορετικά, το RFC 6455 δηλώνει ότι το WebSocket "είναι σχεδιασμένο να λειτουργεί πάνω από τις πόρτες 80 και 443 του HTTP αλλά και να υποστηρίζει HTTP proxies και μεσάζοντες" κάνοντάς το έτσι συμβατό με το πρωτόκολλο HTTP. Για να επιτευχθεί η συμβατότητα με το HTTP, η χειραψία του WebSocket χρησιμοποιεί το  HTTP Upgrade header για να αλλάξει το HTTP πρωτόκολλο σε WebSocket.
Πεδινοί και Ορεινοί (ελληνικές παρατάξεις)

Οι Πεδινοί και οι Ορεινοί ήταν παρατάξεις  που συγκροτήθηκαν μέσα στην Εθνοσυνέλευση του 1862 - 1864, μετά, δηλαδή την εκθρόνιση του Όθωνος.

Στοιχεία και Χαρακτηριστικά

Η Παράταξη είχε ως ηγέτη τον Δημήτριο Βούλγαρη. Ο Βούλγαρης υπονόμευε τους κοινοβουλευτικούς θεσμούς.  Προχώρησε σε παρεμβάσεις στο στρατό και προσπάθησε να δημιουργήσει σώμα "πραιτωριανών", για την εξασφάλιση της παραμονής του στην εξουσία.
Η παράταξη μπορεί να χαρακτηριστεί, με σημερινούς χαρακτηρισμούς, ως δεξιά ή συντηρητική.
Οι οπαδοί της παράταξης προέρχονταν από αυτούς που διορίστηκαν παράνομα στο δημόσιο και το στρατό, όπως επίσης και σε άνεργους πτυχιούχους και μικροκαλλιεργητές.

Στοιχεία και Χαρακτηριστικά

Η παράταξη απαρτίστηκε από διάφορες ομάδες, με επικεφαλής τους Δ.Γρίβα και Κ.Κανάρη. Η παράταξη είχε στόχο να αντισταθεί στην πολιτική που ακολουθούσαν οι "Πεδινοί".
Η παράταξη των Ορεινών, αν και αντιμάχονταν τους "Πεδινούς",  δεν επιζήτησαν κάποια ριζοσπαστική λύση. Αντιθέτως, ήθελαν να πάρουν με το μέρος τους, τους παλιούς κομματάρχες και  να εκτοπίσουν τον Βούλγαρη. Μάλιστα, ξεκίνησαν να πλησιάζουν και τους οθωνιστές. Συγκεκριμένα ο Γρίβας, που θεωρούσε, πως μπορεί να κυβερνήσει τη χώρα, άλλαξε ιδέες και δεν έκρυβε τη συμπάθεια τους για τους οθωνιστές.  
Τέλος, η παράταξη υποστηρίχτηκε κυρίως, από μικροκαλλιεργητές, κτηνοτρόφους, εμπόρους και πλοιοκτήτες.

Ονομασία

Οι ονομασίες "Ορεινοί" και οι "Πεδινοί" παρουσιάστηκαν πρώτα στη Γαλλική Επανάσταση, η ονομασία, όμως, που πήραν οι δύο ελληνικές παρατάξεις ("Ορεινοί" και "Πεδινοί") δεν είχαν την ίδια πολιτική σημασία, με αυτή  που είχαν στη Γαλλία.  Η ονομασία τους προέκυψε, εξ αιτίας του ότι αντιμάχονταν μεταξύ τους, και οι μεν είχαν την υποστήριξη του ορειβατικού πυροβολικού και οι δε του πεδινού.

Τα Φεβρουαριανά

Κύριο λήμμα: Τα Φεβρουαριανά
Στις 8 Φεβρουαρίου 1863, οι Ορεινοί είχαν πληροφορίες, πως ο Βούλγαρης, με τους στρατιωτικούς του οργάνωνε κίνημα, ώστε να εξαναγκάσει την Εθνοσυνέλευση να τον ανακηρύξει δικτάτορα. Οι Ορεινοί αποφάσισαν να αναμετρηθούν με τους Πεδινούς τη νύχτα εκείνη, χαλώντας έτσι τα σχέδια του Βουλγαρη.
Εδμόνδος Φυρστ

Φιλμογραφία

Το 1929 ο Εδμόνδος Φυρστ συμμετείχε ως πρωταγωνιστής στην ελληνική κινηματογραφική ταινία "Η Μπόρα" των Δημήτρη Γαζιάδη και Παύλου Νιρβάνα, ένα ερωτικό δράμα, μαζί με τους Περικλή Χριστοφορίδη, Αλίκη Ιερωνύμου και Δημήτρη Τσακίρη.

Σημείωση

Το 1962 προς τιμή του Εδμόνδου Φυρστ, το θέατρο Σαμαρτζή μετονομάστηκε σε θέατρο Φυρστ.
Αρμενικές προεδρικές εκλογές (2018)

Προεδρικές εκλογές έγιναν στην Αρμενία στις 2 Μαρτίου 2018. Ως αποτέλεσμα του δημοψηφίσματος που διεξήχθη το 2015, αυτή ήταν η πρώτη φορά στην ιστορία της χώρας, που ο πρόεδρος εξελέγη από την Εθνική Συνέλευση, αντί της λαϊκής ψήφου. Άλλο αποτέλεσμα του δημοψηφίσματος ήταν ότι ο νεοεκλεγείς πρόεδρος θα εκτελεί πλέον έναν τελετουργικό ρόλο καθώς η χώρα βρίσκεται σε μετάβαση από ένα ημι-προεδρικό σύστημα σε μια κοινοβουλευτική δημοκρατία. Ο απερχόμενος πρόεδρος Σερζ Σαρκσιάν είχε κώλυμα από το Σύνταγμα της Αρμενίας να θέσει υποψηφιότητα για τρίτη συνεχόμενη θητεία. Ο μοναδικός υποψήφιος, Αρμέν Σαρκισιάν, εξελέγη πρόεδρος χωρίς αντίπαλο, καθώς κανένα άλλο κόμμα δεν πρότεινε κάποιον άλλο δικό του υποψήφιο. Ο Σαρκισιάν κέρδισε εύκολα τις εκλογές στον πρώτο γύρο με 90 ψήφους. Ο νέος πρόεδρος ορκίστηκε και ανέλαβε τα καθήκοντά του στις 9 Απριλίου του 2018.